**SCHEMĂ**

**de ajutor de minimis „Sprijin pentru investiții în pepiniere și tehnologii moderne de producere a puieților forestieri finanțat prin Planul Național de Redresare și Reziliență”**

**CAPITOLUL I**

**Dispoziții generale**

**Art. 1 –** (1) Schema de ajutor de *minimis*, denumită în continuare *schemă*, prevede acordarea de ajutoare pentru investiții în cadrul Planului național de redresare și reziliență (PNRR), „*Sprijin acordat pentru investiții în pepiniere și tehnologii moderne de producere a puieților forestieri finanțat prin Planul Național de Redresare și Reziliență",* Investiția I.2 *„Dezvoltarea de capacități moderne de producere a materialului forestier de reproducere”*.

(2) Obiectivul acestei investiții este de a armoniza practicile de management forestier cu cele privind conservarea biodiversității și protejarea mediului și de a asigura tranziția către o Europă neutră din punct de vedere climatic, prin crearea de noi suprafețe acoperite cu păduri și refacerea habitatelor degradate. Prin măsurile incluse în această investiție vor fi respectate recomandările privind tranziția verde și tranziția digitală, în special asupra infrastructurii de mediu, printre care se regăsesc Recomandarea specifică 4 din 2019 și Recomandarea specifică 3 din 2020. Ținând seama de descrierea măsurilor și a etapelor de atenuare prevăzute în planul de redresare și reziliență în conformitate cu Orientările tehnice DNSH (2021/C58/01), se preconizează că nicio măsură din cadrul acestei componente nu va prejudicia în mod semnificativ obiectivele de mediu, în sensul articolului 17 din Regulamentul (UE) 2020/852.

(3) Schema are la bază prevederile [**Regulamentul (UE) nr. 2831/2023**](http://www.renascc.eu/wp-content/uploads/2023/12/OJ_L_202302831_RO_TXT.pdf) al Comisiei privind aplicarea art. 107 și 108 din Tratatul privind Funcționarea Uniunii Europene ajutoarelor de minimis și ale Ordonanței de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, cu modificările și completările ulterioare.

(4) Prezenta schemă este exceptată de la obligația de notificare către Comisia Europeană, în conformitate cu prevederile Regulamentului (UE) 2831/2023.

(5) Schema este implementată de Ministerul Mediului, Apelor și Pădurilor, în calitate de furnizor al schemei, denumit în continuare MMAP.

(6) Schema se aplică pe întregul teritoriu al României.

(7) Textul schemei se află publicat pe pagina web a MMAP (www.pnrr.mmap.ro).

**CAPITOLUL II**

**Scopul și obiectivele schemei**

**Art. 2 –** (1)Scopul schemei îl reprezintă acordarea unui sprijin financiar în favoarea întreprinderilor - administratori/deținători publici și privați de păduri, autorizați pentru producerea de material forestier de reproducere (MFR) și/sau producătorilor autorizați de MFR, pentru înființarea/dezvoltarea/modernizarea capacităților de producție a puieților forestieri, precum și pentru producerea, prelucrarea și condiționarea semințelor forestiere.

1. Schema contribuie la atingerea indicatorului final aferent Investiției 2 din cadrul Componentei 2 – Păduri și Protecția Biodiversității (cel puțin 90 de pepiniere noi sau renovate).
2. Obiectivul schemei îl reprezintă îmbunătățirea rezilienței și a valorii de mediu a ecosistemelor forestiere, prin producerea și utilizarea unor puieți forestieri, în asortimentul de specii și ecotipuri adaptate la condițiile climatice viitoare modelate pentru România, care este în conformitate cu Strategia națională forestieră.

**Art. 3 -** Pentru realizarea obiectivului prevăzut la art. 2 alin. (2), schema vizează cel puțin una din următoarele activități:

1. Dezvoltarea/modernizarea pepinierelor forestiere existente, acolo unde capacitățile existente sunt învechite sau insuficiente;
2. înființarea unor pepiniere noi;
3. crearea unor capacități de prelucrare și condiționare a semințelor forestiere;
4. realizarea unor noi plantaje forestiere.

**CAPITOLUL III**

**Necesitatea implementării schemei**

**Art. 4 -** (1) Implementarea schemei este necesară pentru a asigura finanțarea următoarelor măsuri identificate ca fiind necesare pentru a adapta volumul și calitatea MFR la noile cerințe climatice:

a) modernizarea, dezvoltarea sau înființarea unor pepiniere silvice, inclusiv de producere în masă a puieților cu rădăcină protejată, care vor putea crește calitatea plantațiilor prin mărirea duratei sezonului de plantare și posibilitatea ridicării gradului de mecanizare a lucrărilor de plantare;

b) modernizarea/realizarea unor capacități de prelucrare a semințelor forestiere;

c) realizarea unor plantaje forestiere, adaptate la noile condiții climatice.

(2) Necesitatea investițiilor rezultă din programele de împădurire/reîmpădurire din România, inclusiv din implementarea schemei de ajutor prevăzută a se realiza prin PNRR la investiția I.1.

(3) Schema contribuie în procent de 100% la atingerea indicatorilor de climă și în procent de 0% la atingerea indicatorilor privind tranziția digitală.

**CAP IV**

**Domeniu de aplicare**

**Art. 5** – (1) Prezenta schemă de ajutor de minimis se aplică întreprinderilor din toate sectoarele, cu excepția:

1. întreprinderilor care își desfășoară activitatea în domeniul producției primare de produse pescărești și de acvacultură;
2. întreprinderilor care desfășoară activități de prelucrare și comercializare a produselor pescărești și de acvacultură, în cazul în care cuantumul ajutoarelor este stabilit pe baza prețului sau a cantității de produse achiziționate sau introduse în piață;
3. întreprinderilor care își desfășoară activitatea în domeniul producției primare de produse agricole;
4. întreprinderilor care desfășoară activități de prelucrare și comercializare a produselor agricole, în unul din următoarele cazuri:
	1. atunci când valoarea ajutorului este stabilită pe baza prețului sau a cantității de produse de acest tip achiziționate de la producătorii primari sau introduse pe piață de întreprinderile respective;
	2. atunci când ajutoarele sunt condiționate de transferarea lor parțială sau integrală către producătorii primari;
5. ajutoarelor destinate activităților legate de export către țări terțe sau către alte state membre, respectiv ajutoarele direct legate de cantitățile exportate, ajutoarele destinate înființării și funcționării unei rețele de distribuție sau destinate altor cheltuieli curente legate de activitatea de export;
6. cazului în care ajutorul este condiționat de utilizarea preferențială a bunurilor și serviciilor naționale față de bunurile și serviciile importante.
7. În cazul în care o întreprindere își desfășoară activitatea atât într-unul dintre sectoarele menționate la alin. (1), lit. a), b), c) sau d), cât și într-unul sau mai multe dintre celelalte sectoare incluse în domeniul de aplicare al prezentei scheme sau desfășoară alte activități incluse în domeniul de aplicare al schemei, aceasta se aplică ajutoarelor acordate pentru sectoarele sau activitățile menționate mai sus, iar furnizorul se va asigura prin verificarea separării activităților sau distincția între conturi, că activitățile desfășurate în sectoarele excluse din domeniul de aplicare al prezentei scheme nu beneficiază de ajutoare de minimis acordate în conformitate cu aceasta.

**CAPITOLUL IV**

**Definiții**

**Art. 6 -** În sensul prezentei scheme următorii termeni se definesc astfel:

1. ***deținător de pădure*** - proprietarul, administratorul, prestatorul de servicii silvice, precum şi orice altă persoană fizică sau juridică care deține, în temeiul unui titlu legal, suprafețe incluse în fondul forestier național, așa cum este acesta definit în Legea nr. 46/2008 – Codul silvic, republicat, cu modificările și completările ulterioare;
2. ***data acordării ajutorului de stat*** – data la care dreptul legal de a primi ajutor este conferit beneficiarului de ajutor de stat, respectiv data semnării contractului de finanțare;
3. ***durata schemei*** – perioada (durata) în interiorul căreia se pot acorda ajutoarele de stat în cadrul schemei. Prezenta schemă este valabilă până la 30.06.2026.
4. ***material forestier de reproducere*** - material biologic vegetal prin care se realizează reproducerea arborilor din speciile importante pentru scopuri forestiere,
5. ***producător autorizat de material forestier de reproducere*** – persoana fizică sau juridică autorizată legal pentru a produce semințe, puieți, butași, sade şi altele asemenea, destinate scopurilor forestiere
6. ***plantaj forestier -*** o cultură forestieră constituită din arbori proveniți din mai multe clone sau familii, identificate, în proporții definite, izolată față de surse de polen străin și care este condusă astfel încât să producă în mod frecvent recolte abundente de semințe, ușor de recoltat;
7. **produse agricole** – înseamnă produsele enumerate în anexa I la tratat, cu excepția produselor pescărești și de acvacultură care se încadrează în domeniul de aplicare al Regulamentului (UE) nr. 1379/2013 al Parlamentului European și al Consiliului;
8. **producție agricole primară** – înseamnă producția de produse ale solului și ale creșterii animalelor, enumerate în anexa I la tratat, fără a se mai efectua o altă operațiune de modificare a naturii produselor respective;
9. **prelucrarea produselor agricole** – înseamnă orice operațiune efectuată asupra unui produs agricol care are drept rezultat un produs care este tot produs agricol, cu excepția activităților desfășurate în exploatațiile agricole necesare în vederea pregătirii unui produs de origine animală sau vegetală pentru prima vânzare;
10. **comercializare de produse agricole** – înseamnă deținerea sau expunerea unui produs agricol în vederea vânzării, a punerii în vânzare, a livrării sau a oricărei alte forme de introducere pe piață, cu excepția primei vânzări de către un producător primar către revânzători sau prelucrători și a oricărei alte activități de pregătire a produsului în vederea primei vânzări; o vânzare efectuată de un producător primar către consumatorii finali este considerată comercializare de produse agricole în cazul în care se desfășoară în spații separate, rezervate acestui scop;
11. **produse pescărești și de acvacultură** – înseamnă produsele definite la art. 5, lit. a) și b) din Regulamentul (UE) nr. 1379/2013;
12. **prelucrarea și comercializarea produselor pescărești și de acvacultură** – înseamnă toate operațiunile, inclusiv manipularea, tratarea și transformarea, efectuate după momentul debarcării sau al recoltării, în cazul acvaculturii – care au ca rezultat un produs prelucrat, precum și distribuția acestuia;
13. **intermediar financiar** – înseamnă orice instituție financiară, indiferent de forma și de dreptul său de proprietate, care funcționează pe bază de profit; se consideră că băncile publice de promovare sau instituțiile publice de promovare nu se încadrează în această definiție în cazul în care acționează ca autorități care acordă ajutorul și nu există nicio subvenționare încrucișată a activităților întreprinse pe propriul risc și pe cont propriu.
14. ***întreprindere —*** orice entitate care desfășoară o activitate economică, indiferent de statutul său juridic și de modul în care este finanțată;
15. ***întreprindere unică*** — în conformitate cu prevederile art. 2 alin. (2) din Regulamentul (UE) nr. [**2831/2023**](http://www.renascc.eu/wp-content/uploads/2023/12/OJ_L_202302831_RO_TXT.pdf), include toate întreprinderile între care există cel puțin una dintre relațiile următoare: — o întreprindere deține majoritatea drepturilor de vot ale acționarilor sau ale asociaților unei alte întreprinderi;
	* o întreprindere are dreptul de a numi sau revoca majoritatea membrilor organelor de administrare, de conducere sau de supraveghere ale unei alte întreprinderi;
	* o întreprindere are dreptul de a exercita o influență dominantă asupra altei întreprinderi în temeiul unui contract încheiat cu întreprinderea în cauză sau în temeiul unei prevederi din contractul de societate sau din statutul acesteia;
	* o întreprindere este acționar sau asociat al unei alte întreprinderi și controlează singură, în baza unui acord cu alți acționari sau asociați ai acelei întreprinderi, majoritatea drepturilor de vot ale acționarilor sau ale asociaților întreprinderii respective;
	* întreprinderile care întrețin, prin intermediul uneia sau a mai multor întreprinderi, relațiile la care se face referire mai sus sunt considerate întreprinderi unice;
16. ***principiul „do no significant harm” (DNSH)*** – reprezintă evaluarea privind respectarea celor 6 obiective de mediu prevăzute în Comunicarea Comisiei Europene C(2021) 1054, respectiv:
	* Atenuarea schimbărilor climatice
	* Adaptarea la schimbările climatice
	* Utilizarea durabilă și protejarea resurselor de apă și a celor marine
	* Economia circulară, inclusiv prevenirea și reciclarea deșeurilor
	* Prevenirea și controlul poluării în aer, apă sau sol
	* Protecția și restaurarea biodiversității și a ecosistemelor
17. ***solicitant –*** orice persoană fizică sau juridică considerată întreprindere, care îndeplinește cerințele prezentei scheme și care depune o cerere de finanțare;
18. ***cerere de finanțare*** – cererea, însoțită de documentele justificative ale îndeplinirii cerințelor specifice și de proiectul tehnico-economic, depusă de către un solicitant pentru accesarea prezentei scheme;
19. ***beneficiar*** – solicitantul care a depus o cerere de finanțare aprobată și pentru care a fost încheiat un contract de finanțare;
20. ***cerere de transfer*** – solicitarea de plată emisă de către beneficiar pentru cheltuielile eligibile, pe baza documentelor justificative și a recepționării investiției realizate.

**CAPITOLUL V**

**Beneficiarii schemei de ajutor, cerințe generale și specifice**

**Art. 7 – (1)** Beneficiar al schemei poate fi orice solicitant, care îndeplinește cumulativ următoarele cerințe specifice:

a) este deținător de pădure inclusă în fondul forestier național;

b) este autorizat în condițiile legii pentru producerea de MFR;

c) a fost selectat la finanțare în cadrul apelului de proiecte PNRR/2023/C2/I.2.B – Acordarea de sprijin de minimis pentru dezvoltarea de capacități moderne de producere a materialului forestier de reproducere, investiția 2 – Dezvoltări de capacități moderne de producere a materialului forestier de reproducere.

(2) De asemenea, solicitanții trebuie să îndeplinească următoarele cerințe generale:

a) au calitatea de persoană juridică, persoană fizică autorizată, întreprindere individuală sau familială;

b) să nu fie întreprindere împotriva căreia a fost emisă o decizie de recuperare încă neexecutat privind declararea unui ajutor ca fiind ilegal și incompatibil cu piața comună sau, în cazul în care a făcut obiectul unei astfel de decizii, aceasta a fost deja executată și ajutorul a fost integral recuperat, inclusiv dobânda de recuperare aferentă.

(3) Solicitanții vor depune copii după documentele care atestă îndeplinirea cerințelor prevăzute la alin. (1) și alin. (2) lit. a).

1. Toate condițiile din prezenta schemă, inclusiv cele de ajutor de stat, vor fi verificate de MMAP înainte de semnarea contractului, inclusiv pe baza declarațiilor pe proprie răspundere a aplicanților.

**CAPITOLUL VI**

**Condiții de eligibilitate**

**Art. 8 -** (1) Condiţiile de eligibilitate a solicitanților sunt îndeplinite dacă:

a) solicitantul îndeplinește condițiile prevăzute la art. 7;

b) a fost depusă o cerere de sprijin, însoțită de documente care atestă îndeplinirea criteriilor de eligibilitate și de un proiect tehnico-economic, a cărui valoare eligibilă a finanțării prin PNRR nu depășește echivalentul în lei a sumei de 200.000 euro, calculat la cursul InforEuro aferent lunii martie 2025, respectiv de 1 Euro = 4.9763 lei.

c) nu se află în procedură de executare silită pentru plata unor datorii fiscale;

d) nu se află în procedură de dizolvare, lichidare sau administrare specială;

e) nu fac subiectul unui ordin/decizie de recuperare a unui ajutor de stat/de minimis, sau, în cazul în care au făcut obiectul unei asemenea proceduri, aceasta a fost deja executată și ajutorul integral recuperat, inclusiv dobânzile aferente;

f) suma ajutoarelor deminimis*,* cumulatăinclusiv cu valoarea solicitată în baza prezentei scheme*,* acordată unei întreprinderi unice, în ultimii 3 ani calculați la momentul analizării solicitării aplicantului și la momentul încheierii contractului de finanțare, nu depășește echivalentul în lei al sumei de 300.000 de euro. În cazul în care, prin acordarea unor noi ajutoare de minimis, s-ar depăși acest plafon, nicio parte a respectivelor ajutoare noi nu mai poate beneficia de dispozițiile Regulamentului (UE) nr. 2831/2023.

g) nu este rezident în scopuri fiscale sau înmatriculat în temeiul legilor din jurisdicțiile care figurează pe lista Uniunii Europene a jurisdicțiilor necooperante în scopuri fiscale, conform Recomandării Comisiei Europene nr. 4.885 final din data de 14.07.2020 privind condiționarea acordării sprijinului financiar public de lipsa unei legături cu jurisdicțiile necooperante în scopuri fiscale, condiționează acordarea sprijinului financiar de lipsa legăturilor între jurisdicțiile necooperatiste.

h) nu este controlat, direct sau indirect, de către acționarii din jurisdicțiile care figurează pe lista Uniunii Europene a jurisdicțiilor necooperante, în funcție de beneficiarul real, astfel cum este definit la art. 3 pct. 6 din [Directiva (UE) 2015/849](file:///C%3A%5Capplication%5Cshowparalel%5Coficiale%5Ceurolegis%5C243786%5C62188%5CA243%5CA0) a Parlamentului European şi a Consiliului din 20 mai 2015 privind prevenirea utilizării sistemului financiar în scopul spălării banilor sau finanțării terorismului, de modificare a [Regulamentului (UE) nr. 648/2012](file:///C%3A%5Capplication%5Cshowparalel%5Coficiale%5Ceurolegis%5C243786%5C67108%5CA243%5CA0) al Parlamentului European şi al Consiliului şi de abrogare a [Directivei 2005/60/CE](file:///C%3A%5Capplication%5Cshowparalel%5Coficiale%5Ceurolegis%5C243786%5C34358%5CA243%5CA0) a Parlamentului European şi a Consiliului şi a [Directivei 2006/70/CE](file:///C%3A%5Capplication%5Cshowparalel%5Coficiale%5Ceurolegis%5C243786%5C25037%5CA243%5CA0) a Comisiei;

i) Solicitantul declară că va respecta obligațiile prevăzute în PNRR pentru implementarea principiului „Do No Significant Harm” (DNSH) (“A nu prejudicia în mod semnificativ”), astfel cum este prevăzut la Articolul 17 din Regulamentul (UE) 2020/852 privind instituirea unui cadru care să faciliteze investițiile durabile, pe toată perioada de implementare a proiectului. Modelul **Declarației privind respectarea aplicării principiului DNSH este prevăzut în Ghidul de finanțare**.

(2) Proiectul tehnico-economic prevăzut la alin. (1) lit. b) va conține obligatoriu următoarele elemente:

a) denumirea investiției, amplasamentul și beneficiarul acesteia;

b) descrierea situației actuale și necesitatea investiției, cu referire doar la aspectele legate de MFR;

c) descrierea și prezentarea în detaliu a propunerii de înființare/dezvoltare/modernizare a pepinierei sau, după caz, a instalațiilor de condiționare a MFR sau a plantajelor forestiere și estimarea rezultatelor preconizate ce apar în urma derulării investiției;

d) descrierea modului de conformare la cerințele stabilite în Strategia forestieră națională privind producerea de MFR;

e) planificarea etapelor de investiție, a operațiunilor și a modului de producție de MFR propuse prin proiect;

f) planificarea financiar – contabilă a derulării investiției.

g) necesarul de utilaje, instalații și echipamente, iar capacitățile acestora vor fi corelate cu suprafața și capacitatea de producție a pepinierei;

h) documentul emis de către autoritatea teritorială de mediu privind impactul asupra mediului (anexă la proiect).

(3) În cazul înființării/dezvoltării/modernizării unei pepiniere, propunerea tehnică va conține prevederi privind producerea de puieți din minim două specii autohtone de interes forestier, diferite, prevăzute în anexa care face parte integrantă din prezenta schemă.

**Art. 9 -** (1) Solicitantul trebuie să facă dovada dreptului de proprietate asupra terenului pe care urmează să realizeze investiția sau, după caz, a dreptului de folosință pe o perioadă de cel puțin 10 ani.

(2) Pentru terenurile care sunt incluse în fondul forestier național, deținute sau administrate de solicitant, un extras din amenajamentul silvic în vigoare reprezintă o probă suficientă pentru îndeplinirea cerinței prevăzută la alin. (1).

**CAPITOLUL VII**

**Regula de cumul**

**Art. 10** (1) Ajutoarele de minimis acordate în conformitate cu prezenta schemă pot fi cumulate cu alte ajutoare de minimis acordate în conformitate cu prevederile Regulamentului (UE) 2023/2832 al Comisiei.

(2) Ajutoarele de minimis acordate în conformitate cu prevederile prezentei scheme pot fi cumulate cu ajutoarele de minimis acordate în conformitate cu prevederile Regulamentului (UE) 1408/2013 și Regulamentul (UE) nr. 717/2014, cu încadrarea în plafonul prevăzut la art. (3) alin. (2) din Regulament.

(2) Ajutoarele de minimis acordate prin prezenta schemă nu se cumulează cu ajutoarele de stat acordate pentru aceleași costuri eligibile sau cu ajutoarele de stat acordate pentru aceeași măsură de finanțare prin capital de risc dacă un astfel de cumul ar depăși intensitatea sau valoarea maximă relevantă a ajutorului stabilită pentru condițiile specifice ale fiecărui caz de un regulament sau de o decizie de exceptare pe categorii adoptată de Comisie. Astfel, dacă prin cumul ar depăși intensitatea sau valoarea maximă relevantă atunci ajutorul nu poate fi acordat. Ajutoarele de minimis care nu se acordă pentru sau nu sunt legate de costuri eligibile specifice pot fi cumulate cu alte ajutoare de stat acordate în temeiul unui regulament de exceptare pe categorii sau al unei decizii adoptate de Comisie.

(3) Pentru evitarea depășirii valorii maxime de 300.000 euro, MMAP va verifica respectarea prevederilor alin. (1).

**CAPITOLUL VIII**

**Costuri şi cheltuieli eligibile**

**Art. 11 -** Sprijinul în cadrul schemei se acordă pentru investițiile în activele fixe și circulante prevăzute în cadrul proiectului tehnico-economic, necesare pentru îndeplinirea obiectivelor propuse.

**Art.12 -** (1) În cadrul schemei sunt eligibile următoarele tipuri de cheltuieli:

a) construcția, extinderea și/sau modernizarea și dotarea spațiilor necesare producerii și condiționării MFR;

b) achiziționarea, inclusiv în leasing financiar, de utilaje, instalații și echipamente noi, precum și costurile de instalare a acestora, necesare producerii și condiționării MFR;

c) achiziția de MFR specific, lucrările de instalare și lucrările de întreținere ulterioare instalării, pentru realizarea de plantaje forestiere.

 (2) Cheltuielile legate de achiziția în leasing a activelor, altele decât clădirile, pot fi considerate eligibile doar în cazul în care leasingul ia forma unui leasing financiar și prevede obligația beneficiarului de a cumpăra bunurile respective la expirarea contractului de leasing.

(3) Toate solicitările de sume se transferă către beneficiar după autorizarea lor de către MMAP, pe baza documentelor justificative și a recepției investiției realizate.

**CAPITOLUL IX**

**Cheltuieli neeligibile**

**Art.13 -** (1) Reprezintă cheltuieli neeligibile pentru schemă:

1. cheltuielile specifice activităților de producere a puieților forestieri (achiziție semințe, înființare și întreținere culturi, etc.);
2. costurile de exploatare, inclusiv cheltuielile specifice de înființare și funcționare a întreprinderilor, cum ar fi obținerea avizelor de funcționare, taxele de autorizare, salariile angajaților, costurile administrative, etc.;
3. investiții pentru producerea de puieți de specii ornamentale;
4. taxa pe valoare adăugată, cu excepția situației în care această taxă nu poate fi recuperată conform prevederilor legale naționale;
5. alte cheltuieli care nu pot fi încadrate în cele menționate la art. 12 alin (1).

(2) Cheltuielile neeligibile menționate la alin. (1) vor fi suportate integral de către beneficiarul ajutorului.

**Art. 14 –** (1) Investiția realizată în condiţiile prezentei scheme, precum și activitatea de producere MFR trebuie menținute pe o perioadă de cel puțin 5 ani de la momentul finalizării/efectuării ultimei plăți aferente proiectului de investiții.

(2) Pe durata prevăzută la alin. (1), gărzile forestiere competente teritorial vor verifica anual următoarele:

a) continuitatea activității de producere a MFR pe amplasamentele prevăzute în proiectele finanțate în cadrul prezentei scheme, inclusiv respectarea cerinței de producere a minim 2 specii autohtone de interes forestier, prevăzute în anexă, care pot fi diferite față de speciile menționate inițial în proiect.

b) speciile autohtone de interes forestier, prevăzute în anexă, aflate în cultură, reprezintă peste 50% din capacitatea de producție a pepinierei.

(3) Nerespectarea de către beneficiar a prevederilor alin. (1) conduce la recuperarea ajutorului acordat, în conformitate cu prevederile art. 24.

**CAPITOLUL X**

**Modalitatea de acordare a ajutorului de minimis**

**Art.15 -** (1) Acordarea sprijinului prin prezenta schemă se face pe baza unei cereri de finanțare care poate fi depusă de către un solicitant eligibil. Modelul cererii de finanțare este prezentat în Ghidul de finanțare.

(2) Cererile de finanțare pot fi depuse la MMAP în intervalul specificat în ghidul de finanțare.

(3) Apelul se va desfășura pe principiul primul – venit – primul servit, fiind un apel necompetitiv.

(4) Prin procedurile specifice ale MMAP de evaluare a cererilor de sprijin se va avea în vedere asigurarea unui tratament egal al solicitanților, o mai bună utilizare a resurselor financiare și direcționarea acestora în conformitate cu prioritățile Uniunii Europene în materie de silvicultură, biodiversitate și protecția mediului.

(5) Asistența financiară în cadrul schemei se acordă sub formă de grant în baza unui contract de finanțare.

(6) Intensitatea sprijinului public nerambursabil este de 100% din valoarea totală a investiției propuse, fără însă a se depăși limita prevăzută de art. 10 alin. (3).

(7) În cadrul prezentei scheme, ajutorul se va acorda sub forma unei finanțări nerambursabile, care se va putea plăti și eșalonat, în tranșe, după implementarea fiecărei etape distincte, dacă sunt prevăzute în contractul de finanțare.

(8) Ajutorul care se plătește în mai multe tranșe se va actualiza la valoarea ratei de schimb, calculată la cursul InforEURO, din momentul acordării. Costurile eligibile se actualizează la valoarea pe care o au la momentul acordării ajutorului.

**CAPITOLUL XII**

**Durata și bugetul schemei**

**Art.16 -** (1) Schema se aplică de la data intrării în vigoare a prezentului ordin și până la data de 30 iunie 2026.

(2) Plățile în cadrul schemei de minimis vor fi efectuate până cel târziu la data de 30 decembrie 2026.

(3) Prezenta schemă de ajutor de minimis se finanțează din fondurile europene alocate prin Mecanismul de redresare și reziliență (Decizia Consiliului Uniunii Europene de punere în aplicare a Consiliului din 3 noiembrie 2021 de aprobare a evaluării planului de redresare și reziliență al României).

(4) Valoarea totală estimată a ajutorului care va fi acordat în cadrul schemei este echivalentul în lei a sumei de 2.956.000,00 euro, calculat la cursul InforEuro aferent lunii martie 2025 de 1 Euro = 4.9763 lei, iar numărul estimat de beneficiari ai schemei este de maximum 30.

**CAPITOLUL XIII**

**Procedura de implementare a schemei**

**Art.17 -** (1) Pentru cererile aprobate, acordarea ajutorului prevăzut în cadrul acestei scheme se face în baza unui contract de finanțare, încheiat între MMAP și beneficiar.

(2) Cererile de finanțare depuse și aprobate se contractează și se finanțează în ordinea depunerii lor, în limita fondurilor disponibile.

**Art.18 -** (1) După încheierea fiecărei etape prevăzută în proiectul tehnico-economic și menționată în contractul de finanțare a fi recepționată separat sau, după caz, la finalizarea investiției, beneficiarul schemei va comunica acest aspect la MMAP, în vederea recepționării și decontării investiției realizate.

(2) Recepția se va efectua prin compararea prevederilor proiectului tehnico-economic cu investiția realizată, iar decontarea se va realiza pe baza documentelor justificative, în limita prevederilor financiare ale proiectului.

(3) Modalitatea de recepție și de decontare se va detalia în procedurile interne ale MMAP și în ghidul de finanțare.

(4) MMAP va recupera ajutorul de stat acordat ilegal, inclusiv dobânzile aferente acestuia, conform prevederilor OUG 77/2014, cu modificările și completările ulterioare.

**CAPITOLUL XIV**

**Reguli privind transparența, monitorizarea ajutorului și durabilitatea**

**Art.19** - Informațiile privind beneficiarii schemei care au semnat angajamente, precum și a sumelor acordate se publică pe pagina web a MMAP ([www.pnrr.mmap.ro](http://www.pnrr.mmap.ro)) și vor fi disponibile publicului, fără restricții.

**Art.20 -** (1) Raportarea și monitorizarea ajutoarelor de minimis acordate în baza prezentei scheme se fac în conformitate cu prevederile *Ordonanței de urgență a Guvernului nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996*, cu modificările și completările ulterioare, și ale *Ordinului președintelui Consiliului Concurenței nr. 441/2022 pentru punerea în aplicare a Regulamentului privind procedurile de monitorizare a ajutoarelor de stat și de minimis*, cu modificările și completările ulterioare[[1]](#footnote-1).

(2) MMAP are obligația de a supraveghea permanent ajutoarele de minimis acordate aflate în derulare și de a dispune măsurile care se impun în cazul încălcării condițiilor impuse prin prezenta schemă sau prin legislația națională ori europeană aplicabilă la momentul respectiv.

**Art. 21 -** (1) În vederea verificării ex-ante a eligibilității potențialilor beneficiari ai măsurilor de ajutor, în conformitate cu prevederile art. 29 din *OUG nr. 77/2014* și ale art. 29 din *Regulamentul privind Registrul ajutoarelor de stat*, pus în aplicare prin Ordinul președintelui Consiliului Concurenței nr. 437/2016, cu modificările și completările ulterioare, furnizorul schemei are obligația încărcării următoarelor date în Registrul general al ajutoarelor de stat acordate în România (RegAS): (i) măsura de ajutor, în termen de 10 zile lucrătoare de la data intrării acesteia în vigoare, respectiv de la data modificării ei, (ii) actele de acordare a ajutoarelor, în termen de 7 zile lucrătoare de la data semnării actului de acordare, (iii) plățile, în termen de 10 zile lucrătoare de la data plății și (iv) obligațiile de recuperare a ajutoarelor ilegale sau utilizate abuziv şi rambursările efective ale respectivelor obligații, în termen de 7 zile lucrătoare de la data instituirii obligației de recuperare, respectiv de la data rambursării.

(3) Furnizorul are obligația de a transmite Consiliului Concurenței, în formatul și în termenul prevăzut de *Regulamentul privind procedurile de monitorizare a ajutoarelor de stat și de minimis*, pus în aplicare prin Ordinul președintelui Consiliului Concurenței nr. 441/2022, cu modificările și completările ulterioare, toate datele și informațiile necesare pentru monitorizarea ajutoarelor de minimis la nivel național.

(4) Erorile constatate de furnizor și corecțiile legale, anulările, recalculările, recuperările și rambursările se raportează Consiliului Concurenței până la data de 31 martie a anului următor anului de raportare.

(5) Furnizorul schemei și beneficiarul ajutorului de minimis au obligația de a păstra evidența detaliată a ajutoarelor acordate în baza prezentei scheme pe o durată de 10 ani de la data la care ultima alocare specifică a fost acordată în baza schemei. Această evidență trebuie să conțină toate informațiile necesare pentru a demonstra respectarea condițiilor impuse de legislația europeană în domeniul ajutorului de stat.

**Art.22 -** (1) La solicitarea scrisă a Comisiei Europene, MMAP va pune la dispoziție, prin intermediul Consiliului Concurenței, în termen de 20 de zile lucrătoare sau în termenul fixat în solicitare, toate informațiile pe care Comisia Europeană le consideră necesare pentru evaluarea respectării condițiilor prezentei scheme*.*

(2) Beneficiarii ajutoarelor de minimis au obligația de a pune la dispoziția MMAP, la cerere, în formatul și în termenul solicitat, toate datele și informațiile necesare în vederea îndeplinirii procedurilor de raportare și monitorizare.

**Art.23 -** (1) MMAP va informa Consiliul Concurenței asupra următoarelor aspecte:

a) adoptarea prezentei scheme, în termen de 15 zile de la producere, în conformitate cu art. 17 din Ordonanța de urgență a Guvernului nr. 77/2014, cu modificările și completările ulterioare;

b) intrarea în vigoare a prezentei scheme, precum și a oricărei modificări aduse măsurii de sprijin, în termen de maximum 5 zile de la momentul la care acest eveniment a avut loc, în conformitate cu prevederile art. 42 alin. (1) din Ordonanța de urgență a Guvernului nr. 77/2014, cu modificările și completările ulterioare.

(2) În cazul în care solicitantul este eligibil pentru a primi finanțare în cadrul prezentei scheme de ajutor de minimis și este selectat pentru finanțare în urma procesului de evaluare, MMAP va comunica în scris beneficiarului de ajutor de minimis cuantumul maxim al ajutorului ce poate fi acordat și caracterul acestuia, făcând referire expresă la Regulamentul 2831/2023.

**CAPITOLUL XV**

**Recuperarea ajutorului de *minimis***

**Art.24 -** (1) Nerespectarea condițiilor de ajutor de stat prevăzute in prezenta schema și a contractului de finanțare încheiat în baza prevederilor prezentei scheme de către solicitantul care a beneficiat de ajutor, atrage revocarea contractului şi recuperarea ajutorului.

(2) Stoparea și recuperarea ajutorului de *minimis* acordat se realizează, de către MMAP*,* conform prevederilor Ordonanței de urgență a Guvernului nr. 77/2014, cu modificările și completările ulterioare, și ale prezentei scheme*.*

(3) În vederea îndeplinirii obligațiilor prevăzute la alin, MMAP aplică normele metodologice de stopare/recuperare a ajutorului în conformitate cu prevederile art. 25, alin. (5) Ordonanța de Urgență a Guvernului nr. 77/2014 privind procedurile naționale în domeniul ajutorului de stat, prevăzute în procedurile specifice aprobate prin ordin al ministrului agriculturii și dezvoltării rurale.

(4) Valoarea ajutorului de minimis de recuperat se completează și cu valoarea dobânzii aferente, datorată de la data plății ajutorului până la data recuperării integrale a acestuia. Rata dobânzii aplicabile este cea stabilită prin Regulamentul (CE) nr. 794/2004 al Comisiei din 21 aprilie 2004 de punere în aplicare a Regulamentului (UE) 2015/1589 al Consiliului de stabilire a normelor de aplicare a articolului 108 din Tratatul privind funcționarea Uniunii Europene, publicat în Jurnalul Oficial al Uniunii Europene, seria L, nr. 140 din 30.04.2004, cu modificările şi completările ulterioare precum și cu respectarea prevederilor Regulamentului (UE) 2015/1589 al Consiliului din 13 iulie 2015 de stabilire a normelor de aplicare a articolului 108 din Tratatul privind funcționarea Uniunii Europene, publicat în Jurnalul Oficial al Uniunii Europene, seria L, nr. 248 din 24.09.2015.

(5) În aplicarea prevederilor alin. (1), MMAP emite decizii prin care se dispune stoparea sau recuperarea ajutoarelor de minimis acordate. Aceste decizii au caracter de titlu executoriu.

**Anexa la schemă**

**Lista speciilor forestiere autohtone importante de arbori și arbuști utilizate în lucrările de împăduriri din România**

Arbori

o Molid (Picea abies)

o Brad (Abies alba)

o Larice (Larix decidua)

o Pin silvestru (Pinus sylvestris)

o Pin negru (Pinus nigra)

o Zâmbru (Pinus cembra)

o Stejar pedunculat (Quercus robur)

o Stejar pufos (Quercus pubescens)

o Stejar brumăriu (Quercus pedunculiflora)

o Cer (Quercus cerris),

o Gârniţă (Quercus frainetto)

o Gorun (Quercus petraea)

o Fag (Fagus sylvatica)

o Păr sălbatic (Pirus pyraster)

o Cireş sălbatic (Prunus avium)

o Măr (Malus sylvestris)

o Nuc comun (Juglans regia)

o Mesteacăn (Betula pendula)

o Ulm de câmp (Ulmus minor)

o Ulm de munte (Ulmus glabra)

o Tei argintiu (Tilia tomentosa)

o Tei de deal (Tilia cordata)

o Tei cu frunza mare (Tilia platyphyllos)

o Anin negru (Alnus glutinosa)

o Anin alb (Alnus incana)

o Mojdrean (Fraxinus ornus)

o Frasin comun (Fraxinus excelsior)

o Frasin cu frunză îngustă (Fraxinus angustifolia)

o Salcie albă (Salix alba)

o Carpen (Carpinus betulus)

o Cărpiniţă (Carpinus orientalis)

o Castan (Castanea sativa)

o Plop alb (Populus alba)

o Plop negru (Populus nigra)

o Paltin de câmp (Acer platanoides)

o Paltin de munte(Acer pseudoplatanus)

o Jugastru (Acer campestre)

o Scoruş (Sorbus aucuparia)

o Sorb (Sorbus torminalis)

o Dud (Morus L. alba (nigra))

o Vișin turcesc (Prunus mahaleb)

1. *Ordinul 341/2025 privind punerea în aplicare a Regulamentului pentru modificarea și completarea Regulamentului privind procedurile de monitorizare a ajutoarelor de stat şi de minimis, pus în aplicare prin Ordinul președintelui Consiliului Concurenței nr. 441/2022.* [↑](#footnote-ref-1)